– Min aller sterkeste side er å jobbe inn mot kamp, kampledelse og få et lag til å levere på kortest mulig tid. Jeg stiller ganske tøffe krav og er beinhard på disiplin, men hvem vet. Jeg må bruke min tid på å få Vålerenga i havn, sier Rekdal til NRK.

VARSLET EVALUERING: Fotballpresident Terje Svendsen. Foto: Pedersen, Terje / NTB scanpix

Vålerenga-treneren er som alle andre skuffet over landslagets resultat mot Aserbajdsjan, og han mener at den siste uka har vært tøff for norsk fotball.

Presset mot Per-Mathias Høgmo gjør at det diskuteres mulige etterfølgere blant eksperter og presse.

Det er heller ikke første gang Rekdals navn blir nevnt i forbindelse med landslagsjobben.

Med jevne mellomrom siden 2009 har eksperter og kommentatorer trukket frem den tidligere landslagskapteinen.

– Bør være høyt på lista

– Det ville vært rart hvis jeg ikke var en av kandidatene til det. Det spørs jo hva du ser etter. Ser du etter en norsk en, bør jeg være ganske høyt på lista. Ser du derimot etter en utenlandsk, er det ikke noe tema i det hele tatt, sier Rekdal.

Samtidig som krisehøsten preger landslaget, trues Vålerenga av nedrykk. Mandag ledet Ronny Deila, som egentlig tar over fra nyttår, treningen på Valle.

Rekdal står med 13.-plass, 6.-plass og 7.-plass etter comebacket til hovedstadsklubben.

– Det kan ikke være mange norske som har bakgrunn, karakter, evne til å takle press og få et fotballag til å fungere, som meg, sier 47-åringen.

Rekdals svar står i sterk kontrast til utsagnet fra Ståle Solbakken, som selv kommenterte kandidaturet slik overfor VG:

– Jeg forholder meg til kontrakten med FCK, og jeg ønsker ikke noe støy rundt dette nå.

Svendsen: – Tenker ikke på erstatter

Etter fire strake tap og en fryktelig start på VM-kvalifiseringen vil ikke Per-Mathias Høgmo trekke seg, men i kjølvannet av tirsdagens kamp mot San Marino skal landslagssjefen evalueres.

Fotballpresident Terje Svendsen understrekte etter Aserbajdsjan-tapet at forbundet ikke har begynt å se etter en erstatter.

– Vi har ikke gjort noe som helst når det gjelder å tenke konsekvens eller erstatter eller noe som helst, sa Svendsen.